Fra torsdag er der blevet jublet på mange danske plejehjem, for her er det nu blevet tilladt for besøgende at komme frit både inde og ude. Det meldte Sundheds- og Ældreministeriet den 29. juni. Men glæden er dog ikke synlig alle steder. Vesthimmerlands kommune melder således, at den fulde besøgsadgang udskydes. Det gøres den, fordi kommunen har oplevet et øget smittetryk af coronavirus. - Med det nuværende smittetryk i Vesthimmerland synes vi, at det er mest forsvarligt at udskyde den fulde besøgsåbning på vores plejecentre. Vi vil gerne gøre vores til at mindske smitterisikoen for vores beboere og ansatte, forklarer Palle Jensen (S), der er udvalgsformand for Sundhedsudvalget i Vesthimmerlands Kommune, i en pressemeddelelse. Beslutningen fra kommunen kommer efter dialog med Styrelsen for Patientsikkerhed, skriver kommunen i pressemeddelelsen. Vurderer løbende Konkret betyder det, at der på plejehjem i Vesthimmerlands Kommune bliver holdt fast i besøgsrestriktionerne om, at der kun må være besøg af to pårørende. Der er ikke sat dato på, hvornår der åbnes for besøg, så borgere på kommunens plejehjem igen kan få normale tilstande. Men det er der en god grund til, siger Palle Jensen. - Vi vil samtidig løbende vurdere smittetrykket og åbne for fuld besøgsadgang, når vi finder det ansvarligt. Vi håber på, at vores befolkning har forståelse for dette skridt. I Vesthimmerlands Kommune indledes et indsats, hvor alle ansatte op kommunens plejecentre og i hjemmeplejen bliver testet for coronavirus. Det skal forebygge, at smitte og smittekæder ikke kommer tæt på kommunens ældre borgere.

Opsummering:
Den fulde besøgsadgang på Vesthimmerlands Kommunes plejecentre udskydes efter flere tilfælde af coronavirus.